
asupra propunerii legislative privind modificarea şi completarea art.25 alin.(1) din Legea nr.416/2001 privind venitul minim garantat

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea şi completarea art.25 alin.(1) din Legea nr.416/2001 privind venitul minim garantat, trimisă cu adresa nr. 249 din 29 mai 2003.


La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare modificarea alineatului (1) al articolului 25 din Legea nr.416/2001 privind venitul minim garantat, în sensul majorării cuantumului alocaţiei pentru copiii născuţi vii şi acordării acestei alocaţii pentru fiecare copil născut viu.
1. Comisia propune Plenului respingerea propunerii legislative din următoarele considerente:

2. Modificarea cuantumului alocaţiei de stat pentru copiii nou-născuţi se realizează prin hotărâre a Guvernului, la propunerea Ministerului Muncii, Solidarităţii Sociale şi Familiei, care este şi ordonatorul principal de credite pentru acest tip de prestaţii.
3. Studiile efectuate privind familiile cu copii au demonstrat faptul că scăderea veniturilor se accelerează o dată cu venirea primului copil, a celui de-al doilea sau al celui de-al treilea, încetând cu apariţia celui de-al patrulea copil şi următorii.

4. Lărgirea bazei de aplicare a alocaţiei pentru fiecare copil nou-născut conduce la influenţe financiare ce nu pot fi cuantificate, neputându-se elabora o previziune bugetară privind numărul suplimentar de beneficiari.
La lucrările comisiei au fost prezenţi 15 deputaţi, din totalul de 20 membri ai comisiei.

În urma dezbaterii propunerii legislative în şedinţa din 30 septembrie 2003, Comisia propune respingerea acesteia cu 7 voturi pentru şi 5 voturi împotrivă.

